Maja Panduro (S), 2013-04-16:
Jeg har lyst til at starte med at citere ministeren.
Citere er måske så meget sagt, for jeg har ikke lige fået det ordrette citat med, men jeg kan huske, at da vi havde forhandlet den her aftale på plads – og det er jo vel at mærke alle Folketingets partier, som står bag den her aftale, vi har lavet sammen i oktober måned – sagde ministeren, at det her måske var det mest betydende, vi har lavet på socialområdet i mange år, og måske noget af det mest betydende, vi kommer til at lave i den her regeringsperiode.
Det er jeg enig i.
For det er jo sådan, at når vi som samfund tager ansvaret på os for nogle af vores allermest udsatte borgere, nemlig dem, som bor på de sociale døgntilbud, uanset om det er børn, som er fjernet fra hjemmet, eller det er børn eller voksne, som har handicap, så har vi en særlig forpligtelse til at sørge for, at den indsats, som vi så gør over for dem, er god og ordentlig.
Sådan har det ikke altid været.
Det tager vi et kæmpe skridt for at sikre nu, og vi gør det i fællesskab.
Der er fem hovedelementer i planen her, og ordføreren før mig har nævnt nogle af dem, men bare for at få et samlet overblik, vil jeg lige skitsere dem.
Det første er det med, at tilsynet bliver mere professionelt, og at det bliver uafhængigt.
Det skal ikke længere være sådan, at det er 98 kommuner, som hver især skal føre tilsyn, men at vi i stedet for laver fem ganske store enheder, hvor der bliver mulighed for en hel anden professionalisme, en hel anden faglighed omkring det at føre tilsyn, sådan at det ikke er noget, man har som en del af sin opgave ud over alle mulige andre arbejdsopgaver, men så der rent faktisk kommer et endda ganske omfattende fagligt miljø.
Som en del af det giver vi også socialtilsynet en auditfunktion – det er ikke noget specielt sexet navn, men det er en ret vigtig funktion – som betyder, at de så kan være med til at bringe også ny viden i spil, kan være med til at sikre, at vi altså får al den her bedste viden om, hvordan det er, vi fører et ordentligt tilsyn ud til de fem enheder, der er.
Det er en del af element nr. 2 også, hvor vi bevæger os fra nogle lidt mere tilfældige indsatser måske og til en meget systematisk brug af det, vi ved virker.
I stedet for en måske lidt forældet pædagogisk tilgang, som vi har set nogle steder, ikke nødvendigvis af ond vilje, men der er ikke rigtig blevet rusket op i det på noget tidspunkt, indtil det så buldrer løs og går galt i pressen, sikrer vi nu, at der kan være en mere kontinuerlig opfølgning og sådan set også faglig sparring.
Derfor skal der jo ikke alene være et kontrolelement i vores tilsyn, men også et udviklingselement, som er absolut lige så vigtigt, som at vi får lavet en ordentlig kontrol. Så får vi som en tredje ting sat borgeren i centrum på en hel anden måde.
Det gør vi, ved at vi sikrer, at borgeren altid skal høres, og ved den whistleblowerfunktion, som ganske mange af os har været ganske optaget af.
For det er vigtigt at vide, uanset om man er bruger, pårørende eller medarbejder eller en anden, som kommer på den her institution, at man skal sige til og så endda også har nemmere ved det og ved at få råbt vagt i gevær, hvis der er nogle ting, som ikke er i orden.
Så indfører vi jo som et fjerde element, at man skal godkendes som socialt døgntilbud og i øvrigt også som ambulant misbrugsbehandlingstilbud.
Det kan ikke være sådan, at man bare kan oprette et tilbud, og vi laver en godkendelsesmodel, som mange af os egentlig har syntes var på tide vi fik gjort, så nu vil det altså være sådan, at alle tilbuddene skal godkendes.
Der skal være styr både på fagligheden og på, at vi bruger vores penge på en ordentlig måde.
En del af det er, at man skruer taksterne sammen på en måde, så det også er de tilbud, som kræver mest kontrol, som så til gengæld også betaler for det mere intensive tilsyn, som de har brug for.
Når man kigger på høringssvarene, kan man se, at der er mange andre end partierne her i Folketinget, som har været optaget af, at det her var en opgave, som vi skulle blive rigtig meget bedre til at løse, og derfor får vi jo også roser med på vejen fra relativt forskellige parter som Dansk Erhverv og som FOA, og et af de høringssvar, jeg er glad for, er fra Landsforeningen LEV, som netop understreger det her med, at det her ikke alene kommer til at styrke den kontrolorienterede, men også den udviklingsorienterede indsats, som de skriver, i forhold til de tilbud, som vi yder til nogle af de mest sårbare og udsatte borgere.
Det er jeg enig med dem i, og derfor er jeg også glad for, at Socialdemokraterne varmt kan støtte det her lovforslag.